Šmit je leta 1941 maturiral na klasični gimnaziji v Ljubljani, 1942-1943 je študiral gozdarstvo na dunajski univerzi. Kot nemški vojak je ob zavezniški invaziji v Normandiji prišel v vojno ujetništvo, se v Združenem kraljestvu pridružil Prekomorski brigadi in se z njo vrnil v Jugoslavijo. Po osvoboditvi je v Ljubljani študiral primerjalno književnost in slavistiko. Svojo poklicno pot je začel kot novinar pri "Kmečkem glasu" (1947-1964), dolga leta je bil nato lektor pri Mladinski knjigi in urednik "Cicibana" (1964-1977). Pesmi je pričel objavljati 1938. Prevajal pa je tudi leposlovje iz latinščine, nemščine, romunščine in srbohrvaščine, zaslovel pa je predvsem s prevodi rimskega pesnika Katula.